En pædagog, der utrætteligt prøvede at gøre kommunen opmærksom på, at der var noget galt med børnene fra Rebild, støtter socialministerens overgrebspakke.

Med det nye udspil til "Barnets reform" er et af de markante områder, at der inden for 24 timer skal ske en vurdering af alle underretninger og en styrket opfølgning. Sådan lyder det i socialminister Karen Hækkerups (Soc. Dem.) nye overgrebspakke, der skal undgå sager om misbrug af børn. Anne Boesen er pædagog og mener, at forslaget er en stor forbedring. Hun gik for et par år siden til myndighederne for at fortælle om sin mistanke om overgreb mod børnene i Rebildsagen. - Hvis forslaget havde været gældende den gang er det helt sikkert at børnene i Rebild-sagen havde været skånet for meget. I stedet for 24 timer gik der halvandet år før der skete noget, siger Anne Boesen til TV2/Nord.